|  |  |  |
| --- | --- | --- |
|  B O S N A I H E R C E G O V I N A |  | Б О С Н А И Х Е Р Ц Е Г О В И Н А |
| VIJEĆE MINISTARA | САВЈЕТ МИНИСТАРА |
| ***DIREKCIJA ZA EVROPSKE INTEGRACIJE*** |  |
| ***DIREKCIJA ZA EUROPSKE INTEGRACIJE*** | ***ДИРЕКЦИЈА ЗА ЕВРОПСКЕ ИНТЕГРАЦИЈЕ*** |

*Brisel, 19.9.2024. godine*

*MEDIJIMA*

**SAOPĆENJE ZA MEDIJE**

**Bh. vlasti trebaju nastaviti provođenje reformi**

Sedmi sastanak Odbora za stabilizaciju i pridruživanje između Evropske unije i Bosne i Hercegovineodržan je 19. septembra 2024. godine u Briselu. Sastankom su kopredsjedavale direktorica Direkcije za evropske integracije Elvira Habota i Barbara Jésus – Gimeno iz Opće uprave za proširenje i politiku susjedstva Evropske komisije (DG NEAR), a u uvodnom dijelu sastanka obratila se direktorica za Zapadni Balkan u DG NEAR-u Valentina Superti.

Evropska komisija je istaknula kako bh. vlasti trebaju nastaviti pozitivni zamah u provođenju reformi koji je rezultovao „zelenim svjetlom“ za otvaranje pregovora, a da bi Vijeće EU bilo u poziciji da usvoji pregovarački okvir potrebno je da bh. vlasti preduzmu sve relevantne korake iz preporuke Komisije iz 2022. godine.

Evropska komisija je pozdravila potpuno usklađivanje BiH s vanjskom i sigurnosnom politikom EU te usvajanje nove Strategije borbe protiv korupcije, kao i napredak vezan za pregovore o sporazumu s Frontex-om.

Delegacija BiH informisala je Komisiju i o drugim preduzetim koracima na ispunjavanju prioriteta, a među kojima su usvajanje Akcionog dokumenta za provođenje popisa poljoprivrede, nacrta novog Strateškog plana ruralnog razvoja BiH i izmjena zakona o javnim nabavkama.

Potrebno je ostvariti napredak najkasnije od objave novog godišnjeg izvještaja o BiH, a koji će biti prilika Komisiji, kako za procjenu urađenog, tako i za eventualne korake ka predlaganju usvajanja pregovaračkog okvira sa BiH.

Evropska komisija je kao korake koji su ključni za usvajanje pregovaračkog okvira sa BiH označila usvajanje novog zakona o VSTV-u, zakona o sudovima BiH te prevenciju i jačanje borbe protiv korupcije i organizovanog kriminala.

Komisija je pozvala na što skoriju finalizaciju Nacionalnog programa usvajanja *acquis*-a (NPAA), te uspostavu pregovaračke strukture i imenovanje glavnog pregovarača.

Također, Evropska komisija je pozvala bh. vlasti da usvoje zakon o graničnoj kontroli i strategiju upravljanja granicom, da izmijene izborno zakonodavstvo, usvoje zakonodavstvo vezano za finansiranje stranaka te da provedu ustavne i izborne reforme, posebno one vezane za implementaciju presuda Evropskog suda za ljudska prava. Nadalje vlasti su pozvane da preuzmu vlasništvo i upravljanje migrantskim centrima te da poboljšaju funkcionisanje javne administracije i usvoje akcioni plan za reformu javne uprave. Komisija je podcrtala važnost da bh. vlasti osiguraju slobodu govora i medija te zaštitu novinara. Potrebno je, također, uskladiti zakon o zaštiti ličnih podatak s GDPR uredbom.

Evropska komisija očekuje da BiH unaprijedi ekonomsko i finansijsko upravljanje, a institucije su Komisiju informisale i o zadnjim aktivnostima vezanim za Plan reformi.

Evropska komisija je, između ostalog, pozvala na usvajanje cjelodržavne strategije ribarstva, cjelodržavne strategije zapošljavana, Garancija za mlade, strategije razvoja nauke, strategije cyber sigurnosti itd. Bh. vlasti su pozvane na uvođenje broja za hitne slučajeve 112, zakona o elektronskoj komunikaciji i zakona o elektronskim medijima te zakona o elektronskoj identifikaciji i uslugama od povjerenja u elektronskom poslovanju. Bh. vlasti trebaju izmijeniti i zakone o konkurenciji i državnoj pomoći, a kako je to preporučeno u Mišljenju Evropske komisije iz 2019. godine. Također, potrebno je imenovati Državnog koordinatora za IPA III.

Direkcija za evropske integracije